PATVIRTINTA

Kauno miesto savivaldybės tarybos

2014 m. gruodžio 22 d.

sprendimu Nr. T-682

(Kauno miesto savivaldybės tarybos

2017 m. balandžio 25 d.

sprendimo Nr. [T-223](file:///C:\Users\juraputn\AppData\Local\Microsoft\Windows\INetCache\Content.Outlook\FBHB139H\t178223.docx)

redakcija)

**KAUNO MIESTO SAVIVALDYBĖS NEVYRIAUSYBINIŲ ORGANIZACIJŲ TARYBOS NUOSTATAI**

1. Kauno miesto savivaldybės (toliau – Savivaldybė) nevyriausybinių organizacijų tarybos (toliau – Taryba) nuostatai reglamentuoja Tarybos sudarymą, funkcijas, teises ir darbo organizavimą.

2. Taryba – visuomeniniais pagrindais veikianti kolegiali patariamoji institucija.

3. Taryba nėra juridinis asmuo. Tarybos nariams už dalyvavimą Tarybos veikloje nemokama.

4. Tarybos sudėtį ir nuostatus tvirtina ir keičia Savivaldybės taryba.

5. Taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Savivaldybės tarybos sprendimais, kitais teisės aktais ir šiais nuostatais.

**II SKYRIUS**

**TARYBOS VEIKLOS TIKSLAS, UŽDAVINIAI IR FUNKCIJOS**

6. Tarybos veiklos tikslas – užtikrinti nevyriausybinių organizacijų (toliau – NVO) dalyvavimą sprendžiant miesto klausimus formuojant ir įgyvendinant NVO teikiamų paslaugų ir tiekėjų plėtrą, stiprinti NVO kompetencijas ir skatinti kokybiškų NVO teikiamų paslaugų miestiečiams teikimą.

7. Tarybos uždaviniai:

7.1. skatinti Savivaldybės ir NVO bendradarbiavimą teikiant viešąsias paslaugas sprendžiant aktualias miesto problemas plėtojant NVO sektorių ir gerinant NVO teikiamų paslaugų kokybę;

7.2. skatinti ir gerinti NVO dalyvavimą Savivaldybės finansuojamose programose, Lietuvos Respublikos, tarptautiniuose, regioniniuose, rėmimo konkursuose, fonduose.

7.3. analizuoti ir nustatyti, kokių NVO teikiamų paslaugų ir NVO vykdomų veiklų trūksta miestiečiams ir skatinti jų teikimą.

8. Siekdama įgyvendinti savo veiklos tikslą, Taryba vykdo šias funkcijas:

8.1. analizuoja ir stebi teikiamų NVO paslaugų ir NVO vykdomų veiklų kokybę Kauno mieste, teikia Savivaldybės institucijoms ir įstaigoms pasiūlymus dėl Savivaldybės teritorijoje veikiančių NVO stiprinimo, jų įtraukimo, teikiant miestiečiams viešąsias paslaugas;

8.2. dalyvauja rengiant Savivaldybės institucijų ir įstaigų teisės aktų, susijusių su nevyriausybinių organizacijų plėtra, projektus;

8.3. dalyvauja Savivaldybės institucijoms ir įstaigoms atliekant analizę dėl Savivaldybės administruojamų viešųjų paslaugų teikimo ir teikia pasiūlymus dėl viešųjų paslaugų teikimo;

8.4. dalyvauja darbo ar ekspertų grupėse NVO plėtros valstybės politikos klausimams svarstyti;

8.5. teikia siūlymus NVO dėl nevyriausybinių organizacijų veiklos gerinimo, naujų paslaugų ir vykdomų veiklų poreikio, NVO sektoriaus kompetencijų didinimo;

8.6. kartą per metus Savivaldybės tarybai pateikia Tarybos veiklos ataskaitą;

8.7. informuoja visuomenę apie Tarybos tikslus ir veiklą, skleidžia informaciją apie Savivaldybėje veikiančias NVO, jų iniciatyvas, veiklą, teikiamas paslaugas ir organizuojamus mokymus;

8.8. inicijuoja NVO pasitarimus, seminarus ir mokymus aktualiais NVO veiklų ir teikiamų paslaugų klausimais;

8.9. bendradarbiauja su užsienyje veikiančiomis NVO ir NVO veiklą koordinuojančiomis institucijomis, įstaigomis ir organizacijomis dėl dalinimosi gerąja patirtimi.

**III SKYRIUS**

**TARYBOS TEISĖS**

9. NVO Taryba turi teisę:

9.1. dalyvauti ir teikti siūlymus rengiant Savivaldybės teisės aktų, susijusių su NVO veikla, projektus;

9.2. kviesti į savo posėdžius valstybės ir Savivaldybės institucijų ir įstaigų, NVO atstovus, nepriklausomus ekspertus klausimams, susijusiems su Tarybos uždavinių ir funkcijų atlikimu, spręsti;

9.3. teikti pasiūlymų ir rekomendacijų, kaip plėsti Savivaldybės ir NVO bendradarbiavimą;

9.4. skleisti ir dalytis savo patirtimi su kitų savivaldybių NVO tarybomis;

9.5. bendradarbiauti su kitomis Savivaldybėje veikiančiomis patariamosiomis tarybomis;

9.6. naudotis kitomis teisės aktuose nustatytomis teisėmis.

**IV SKYRIUS**

**TARYBOS SUDARYMAS IR DARBO ORGANIZAVIMAS**

10. Tarybą iš 14 narių sudaro Savivaldybės taryba. Taryba sudaroma pariteto principu: pusė narių atstovauja Savivaldybės institucijoms ir įstaigoms, kita pusė – NVO, veikiančioms Savivaldybės teritorijoje.

11. Taryba sudaroma dvejiems metams iš šių atstovų:

11.1. NVO atstovų, kuriuos deleguoja (po vieną atstovą) NVO, veikiančios Kauno mieste šiose srityse:

11.1.1. akademinės bendruomenės;

11.1.2. jaunimo;

11.1.3. neįgaliųjų;

11.1.4. senjorų;

11.1.5. sveikatos;

11.1.6. šeimos;

11.1.7. bendruomeninių organizacijų;

11.2. Savivaldybės 7 atstovų, iš kurių 4 atstovus deleguoja Savivaldybės taryba, 3 atstovus – Savivaldybės administracijos direktorius.

12. NVO atstovus į Tarybą pasiūlo Savivaldybės teritorijoje veikiančios NVO asociacijos, o jeigu jų nėra, – Savivaldybės teritorijoje veikiančios NVO, siūlomą skirti atstovą suderinę su tos srities Savivaldybės sudaryta nuolatine taryba. Į Tarybą siūlomi NVO asociacijų ar NVO, vykdančių veiklą 11.1 papunktyje nurodytose srityse, atstovai.

13. Savivaldybės administracijos paskirtas atsakingas padalinys organizuoja Savivaldybės NVO atstovų atranką į Tarybą. Informacija apie organizuojamą atranką skelbiama Savivaldybės interneto svetainėje [www.kaunas.lt](http://www.kaunas.lt). NVO statusą atitinkančios įstaigos raštu (galima pateikti skenuotą raštą elektroninėmis priemonėmis) pasiūlo savo atstovus atstovauti kiekvienai iš 11.1 papunktyje nurodytų sričių. Jeigu pasiūloma daugiau nei po vieną NVO, atstovaujančios atitinkamą sritį, atstovą, atitinkamos srities NVO atstovą iš NVO deleguotų atitinkamos srities atstovų išrenka tos srities Savivaldybės sudaryta nuolatinė taryba, atsižvelgdama į teikiamo atstovo patirtį atitinkamoje srityje ir įgytą kompetenciją.

14. Tarybos veiklos pagrindinė forma yra posėdis. Posėdis laikomas teisėtu, kai jame dalyvauja ne mažiau kaip pusė Tarybos narių.

15. Tarybos pirmininkas ir pavaduotojas išrenkami per pirmąjį Tarybos posėdį visų jos narių balsų dauguma slaptu balsavimu. Pirmininku išrenkamas daugiausia balsų surinkęs Tarybos narys. Balsams pasiskirsčius po lygiai, organizuojamas kitas balsavimo etapas dėl vienodą balsų skaičių surinkusių kandidatų. Pavaduotojas renkamas Tarybos narių balsų dauguma. Jeigu renkant pavaduotoją balsai pasiskirsto po lygiai, lemia pirmininko balsas. Jei pirmininku išrenkamas Savivaldybės atstovas, pavaduotoju turi būti išrinktas NVO atstovas, ir atvirkščiai.

16. Tarybos pirmininkas:

16.1. planuoja ir organizuoja Tarybos darbą;

16.2. sudaro Tarybos posėdžių darbotvarkę, šaukia Tarybos posėdžius ir jiems pirmininkauja, jeigu jo nėra, – posėdžiui pirmininkauja pavaduotojas. Tarybos posėdį gali inicijuoti ir ne mažiau kaip trečdalis Tarybos narių;

16.3. pasirašo Tarybos posėdžių protokolus ir kitus su Tarybos veikla susijusius dokumentus:

16.4. atstovauja Tarybai valstybės ir Savivaldybės institucijose, įstaigose ir organizacijose ar įgalioja jai atstovauti kitus Tarybos narius, pritarus Tarybai;

16.5. informuoja Tarybos narius apie dalyvavimą atstovaujant NVO interesams, teikia kitą aktualią informaciją.

17. Tarybos nario įgaliojimai nutrūksta, jeigu:

17.1. Tarybos narys atsistatydina savo noru;

17.2. nutrūksta jo darbo (tarnybos) santykiai atstovaujamoje Savivaldybės institucijoje;

17.3. jis atšaukiamas jį delegavusios institucijos iniciatyva.

18. Taryba dirba pagal kasmet sudaromą ir tvirtinamą (protokoliniu sprendimu) veiksmų planą.

19. Kiekvienas Tarybos narys turi teisę siūlyti klausimus posėdžiui, iš anksto informavęs apie tai pirmininką.

20. Tarybos sprendimai priimami, kai jiems pritaria daugiau kaip pusė narių. Balsams pasiskirsčius po lygiai, lemia posėdžio pirmininko balsas.

21. Tarybos sekretorius skiriamas Savivaldybės tarybos ir mero sekretoriato vedėjo iš Savivaldybės tarybos ir mero sekretoriato darbuotojų ar valstybės tarnautojų. Jis nėra Tarybos narys.

22. Taryba renkasi į posėdį ne rečiau kaip kartą per ketvirtį.

23. Tarybos sprendimai yra vieši, informacija skelbiama Savivaldybės interneto svetainėje.

24. Tarybos sprendimai yra rekomendacinio pobūdžio.

**V SKYRIUS**

**BAIGIAMOSIOS NUOSTATOS**

25. Tarybos posėdyje dalyvavusių asmenų kalbos fiksuojamos posėdžio metu daromame garso įraše, kuris yra saugomas informacinėse laikmenose teisės aktų nustatyta tvarka, saugomose kartu su Tarybos posėdžių protokolais, kuriuose įforminami sprendimai. Protokolą pasirašo posėdžio pirmininkas ir protokolą rašęs asmuo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_